b'\n_START_ARTICLE_\nTuuve Aro\n_START_PARAGRAPH_\nTuuve Aro (s. 19. toukokuuta 1973 Helsinki) on suomalainen kirjailija. H\xc3\xa4n on kirjoittanut yhdeks\xc3\xa4n kaunokirjallista teosta, joista viisi ovat novellikokoelmia, kaksi romaaneja ja kaksi lastenromaaneja._NEWLINE_Aro on koulutukseltaan humanististen tieteiden kandidaatti Helsingin yliopistosta p\xc3\xa4\xc3\xa4aineenaan kotimainen kirjallisuus. H\xc3\xa4n on opiskellut my\xc3\xb6s estetiikkaa ja elokuva- ja televisiotutkimusta. Kirjoittamista h\xc3\xa4n on opiskellut Oriveden Opistossa sek\xc3\xa4 yliopiston kirjoittajaryhm\xc3\xa4ss\xc3\xa4 Nobelistiklubissa 1993-2006. Kirjailijan uransa ohella Aro on ty\xc3\xb6skennellyt elokuvakriitikkona ja elokuvatoimittajana._NEWLINE_Aron esikoisteos Harmia l\xc3\xa4mp\xc3\xb6patterista (1999) oli Helsingin Sanomien kirjallisuuspalkintoehdokas. Vuonna 2006 Arolle my\xc3\xb6nnettiin Kalevi J\xc3\xa4ntin palkinto teoksesta Merkki ja muita novelleja. Niminovelliin perustuva Mikko Kuparisen ohjaama 15 minuutin lyhytelokuva Sirocco (2012) palkittiin parhaana fiktioelokuvana Odensen kansainv\xc3\xa4lisell\xc3\xa4 elokuvafestivaalilla sek\xc3\xa4 kotimaisella Artova Film Festivalilla vuonna 2013._NEWLINE_Aro on kirjoittanut Topi & Tallulah -lastenkirjasarjaa, jonka ensimm\xc3\xa4inen osa Korson purppuraruusu ilmestyi vuonna 2011. Vuonna 2013 ilmestyi sarjan toinen osa, Karambolan kirous.'